Հաղորդիչ հեռուստատեսային խողովակ

Հաղորդիչ հեռուստատեսային խողովակ, էլեկտրոնային սարք, ծառայում է լուսային պատկերը էլեկտրական իմպուլսների հաջորդականության՝ հեռուստատեսային տեսաազդանշանի փոխակերպելու համար։ Հաղորդվող պատկերն ընդունող հեռուստատեսային տրակտի առաջին (մուտքի) տարրը և հեռուստատեսային հաղորդող խցիկի հիմնական հանգույցն է։ Բոլոր տիպերի հաղորդիչ հեռուստատեսային խողովակների աշխատանքի հիմքում ընկած է ֆոտոէֆեկտը։ Արտաքին ֆոտոէֆեկտի դեպքում հաղորդիչ հեռուստատեսային խողովակի փոխակերպող լուսազգայուն տարր է ծառայում ֆոտոկաթոդը, որը լուսավորման ժամանակ արձակում է էլեկտրոններ, իսկ ներքին ֆոտոէֆեկտի դեպքում՝ լուսազգայուն թիրախը, որի էլեկտրահաղորդականությունը լուսավորման ժամանակ փոխվում է։ Ըստ տեսաազդանշանի ձևավորման եղանակի տարբերում են ակնթարթային գործողության և լիցքի կուտակումով հաղորդիչ հեռուստատեսային խողովակ։

Հեռուստատեսություն